rlitschk/wikidir huggingface dataset:
Dat Hypozentrum (gr.: hypo „dorünner“) is de Steed, vun wo ut een Eerdbeven utgeiht. Vör lütte Eerdbeven is dat Hypozentrum gliektosetten mit den Eerdbevenherd, bi gröttere Beven is dormit de Oort meent, woneem dat Beven losgeiht (Nukleatschoonspunkt). Dat Hypozentrum warrt beschreven dör dat Epizentrum vun’t Beven un de Deep ünner de Eerdböverflach. Mit dat Hypozentrum is also de Brookflach sülvst meent, wiel dat Epizentrum den geograafschen Oort beschrifft un somit de piellieke Projekschoon vun’t Hypozentrum op de Böverflach dorstellt. Bestimmt warrt dat Hypozentrum dör Utwerten vun Looptietünnerscheden vun verscheden seismische Bülgenphasen an Meetstatschonen, de över de Eer verdeelt sünd. Dat Bestimmen vun’t Hypozentrum warrt in de Seismologie ok as Lokaliseeren betekent. Dat Lokaliseeren hett aver ’n Fehler. Dat kummt to’n een dorvun, dat de Seismologen dat dorbi mit Bülgen to doon hebbt. Wo nipp un nau en Hypozentrum bestimmt warrn kann, hangt vun de Bülgenläng af. Je körter de Bülgenläng, desto nauer kann de Oort bestimmt warrn. To’n annern mööt dorför ok de Snelligkeiten, mit de sik de ünnerscheedlichen Bülgen utbreedt goot bekannt wesen, dat tomeist aver ok blots afschätzt warrn künnt. Un nich toletzt is to bedenken, dat de Herdflach vun en Eerdbeven normalerwies keen punktförmig Born is, as
Dat Epizentrum (gr.: epi „op, över“) is de geograafsch Positschoon vun en Eerdbeven. Dat Epizentrum liggt pielliek över dat Hypozentrum, wat den egentlichen Eerdbevenherd betekent un stellt somit de Projekschoon vun’n Eerdbevenoort op de Eerdböverflach dor. De Afstand twüschen Hypo- un Epizentrum warrt ok as Herddeep betekent.Wenn in de Narichten vun Eerdbeven snackt warrt, warrt tomeist blots dat Epizentrum angeven, wat den tomeist op Landkorten wiest warrt. De Seismologen gaht bi’t Bestimmen vun Hypo- un Epizentrum tomeist dorvun ut, dat de Eerdbevenheerd en Punkt is. Dat is aver en Vereenfachen, vunwegen dat de Brookflach utdehnt is. Bi swacke Eerdbeven hett de Brook Längden vun wenige Meter bit ’n poor hunnert Meter, bi starke Eerdbeven kann de Brookflach aver ok mehrere hunnert Kilometers lang wesen. Dat Epizentrum is defineert as de Anfangspunkt, vun den de Brook utgahn deit un dormit de eerste Energie afstrahlt warrt. De Schadenswirken vun en Eerdbeven is in de Neeg vun’t Epizentrum normalerwies an’n gröttsten, vun wegen dat se mit Afstand to’n Eerdbevenheerd afnehmen deit. Man, in’n Enkelten hangt se ok vun de Geologie vun’t Rebeet af as ok vun de Herddeep un de Energieafstrahlen vun’n Eerdbevenherd. Sedimentbeckens künnt to’n Bispeel Resonanzeffekten utlösen, de to en düütlich
En Bargslag warrt dorto seggt, wenn en grötteren ünnereerdsch Hollruum flach ünner de Eerdbavenflach instörten deit. Se stellt en sünnere Oort vun Eerdbeven dor. De fakenste Oorsaak för Bargsläg is dat Ingriepen vun’n Minschen in dat Steenföög binnen de Eer dör den Bargbo. Dat sünd denn tomeist künstlich anleggte Stollen, de in sik tohopenbreken un instörten doot. Liekermaten künnt aver ok natürliche Hollrüüm Utlöser för en Bargslag wesen. Natürliche Höhlen kamt dör dat Utwaschen vun lösliche Mineralen dör Water tostannen, as to’n Bispeel bi Soltstöck oder Draapsteenhöhlen. De Stärk vun Bargsläg hangt vör allen dorvun af, wo groot de Hollruum wesen is, de dör dat Inbreken vun’n Deeksteen vullfüllt warrt. Bi’t Instörten vun wiete, grote Höhlen, künnt ok starke Erschüttern utlöst warrn, de in de Ümgeven as swach Eerdbeven wohrnahmen warrn kann. De opstunns starkste dör den Bargbo utlöste Bargslag weer an’n 13. März 1989 bi’t döringsch Völkershusen. Dat Beven, wat dordör utlöst worrn is, künn bit to 300 km wiet föhlt warrn un harr en Lokalbevenmagnitude ML=5,6. En annern Bargslag mit de Magnitude ML=5,5 is an’n 11. September 1996 bi Teutschenthal passeert.
Praia is en Verwaltensrebeet (Concelho) vun de Republiek Kap Verde. De Distrikt liggt in’n Süüden vun’t Hööfteiland Santiago. De Verwalten vun den Concelho sitt in de liek nöömten Stadt Praia, wat togliek ok de Hööftstadt vun de Republiek is. Ruchweg 90 % vun de Inwahners in’n Concelho wahnt in de Hööftstadt, de Rest verdeelt sik op lüttere dünn bewahnte Dörper. 2005 sünd twee Gemenen ut den vörmoligen Concelho rutnahmen worrn un billt nu den ne’en Concelho Ribeira Grande de Santiago. Dormit höört vundaag blots noch de Gemeen Nossa Senhora da Graça to’n Concelho. To den hüütigen Concelho Praia höört de nafolgend Öörd: Praia São Francisco São Jorginho São Martinho Grande São Martinho Pequeno Trindade offiziell Websteed
Buxthu (hoochdüütsch Buxtehude) is ene Stadt in de Gemeen Buxthu in’n Landkreis Stood. Lüttjere Öörd, de al von öllers to de Stadt Buxthu höört hebbt, weren Oostmoor, Westmoor, Petersmoor, Tegelkamp, Weid, Hogendannen, Brillenborg un Sanneree. Buxthu liggt an’n Rand von de Geest, de mit’n Bullenbarg bet op 51 Meter över de See opstiggt, hen na de Masch von Oolland. Dör de Stadt flütt de Eest, de üm de Ooldstadt rüm in Oostviver, Westviver un Fleet opdeelt is un so en Stadtgraven billt hett. De Naveröörd sünd Neeland mit Vagelsang, Moorenn un Rübk in’n Noordoosten, Vosshusen in’n Oosten, Öbergünn un Imbeek in’n Süüdoosten, Eindörp in’n Süden, Ooldklooster in’n Süüdwesten, Heitmannshusen un Neeklooster in’n Westen un Dammhusen un Loodkup in’n Noordwesten. 959 kummt Buxthu as Buochstadon dat eerste Maal in de Oorkunnen vör, in ene Schenkungsoorkunn vun Kaiser Otto I. an dat Mauritius-Klooster in Meideborg. 1328 hett de Oort vun Arzbischop Borchard de Stadtrechten kregen. Bi’n Groten Stadtbrand an’n 14. August 1911 sünd dat Raadhuus Buxthu un 42 annere Hüüs afbrennt. Dat Füür harr in’t Achterhuus von dat Gasthuus Koop in de Brede Straat anfungen. In’n Eersten Weltkrieg sünd 137 Soldaten ut Buxthu fullen oder vermisst. In de Franzosentied von 1810 bet
Ottensen betekent Ottensen, Stadtdeel von de Stadt Hamborg. Dat is ok de hoochdüütsche Naam von Oddensen, Oort in de Gemeen Lindhoste in’n Landkreis Schaumborg, Neddersassen, Ottens, Oort in de Gemeen Buxthu in’n Landkreis Stood, Neddersassen. Ottensen is de Familiennaam von Hans Bunge-Ottensen (1899–1983), düütschen Maler. Kiek ok bi: Ottesen. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
De Sozialdemokratsche Partei vun Düütschland is en grote Partei in Düütschland ut dat linke Spektrum . En groote Koalitschoon mit de CDU geev dat vun 1966 bet 1969. Tosamen mit de FDP weer se in de düütsche Regeren vun 1969 bet 1982 und mit de Grönen vun 1998 bet 2005. Vun 2005 bit 2009 hett dat wedder en groote Koalitschoon geven. De SPD hett vundaag 597.540 Liddmaten (vun över een Million Liddmaten in't Johr 1976). In all de Bunnslänner (mit Utnahm vun Sassen, Döringen un Baden-Württemberg) hett de SPD tominns af un an den Ministerpräsidenten oder Börgermeester stellt. De Vörsitter vun de SPD is Saskia Esken un Lars Klingenbeil. Vörsitter vun de Fraktion in'n Bunnsdag is Thomas Oppermann, well ok de Oppositschoonsführer is. De jungen Lüüd in de SPD sünd organiseert bi de Jungsozialisten. De meesten nöömt jem de „Jusos“. De SPD is mit annern Sozialdemokraten ut all de Länners in de Europääsche Union in de SPE , de Sozialdemokratsche Partei vun Europa organiseert. In de SPD gifft datverscheedene Richtungen: Dat Linke Forum 21, dat Netwark Berlin un de Seeheimer Kreis. As de twete Weltkrieg toenn weer, dor harrn sik ehemolige Liddmaten vun de SPD in de Weimarer Republiek tosamenklütert.
Roald Amundsen, mit vullen Naam Roald Engebregt Gravning Amundsen, (* 16. Juli 1872 in de Kommune Borge, hüüd Fredrikstad, in de Provinz Østfold; verschollen un wohrschienlich † 18. Juni 1928 in de Arktis na bi dat Boreneiland) weer en norweegsch Fohrensmann un Polaarforscher. He gellt för enen mang de gröttste Opdecker in de Arktis un Antarktis. He weer de Eerst, de dör de Noordwestpassage fohren is, weer de twede Minsch, de na Adolf Erik Nordenskiöld dör de Noordoostpassage fohren is un is de 14. Dezember 1911, 35 Daag vör sien britsch Gegner Robert Falcon Scott, mit veer Kollegen as eerst Minsch an’n geograafschen Süüdpool ankamen. He tellt ook för enen mang de eersten Minschen an de geograafsch Noordpool, wo he as Baas vun een Expeditschoon in de Luftschipp Norge tosamen med 15 anner Deelnemers de 12. Mai 1926 röverflagen is. Amundsen is bi en Noodhölpaktschoon för den italieenschen Polaarforscher Umerto Nobile 1928 to Dood kamen. Amundsen weer en mang veer Söhns vun de Schippseegner un Kaptain Jens Amundsen (1820–1886) un de sien Fru Hanne Henrikke Gustava (boren as Sahlquist, 1837–1893). Sien Vader harr dör den Krimkrieg un den Transport vun chineeschen Hölparbeider na Middelamerika en groot Vermögen ansammelt. Gustava Amundsen,
Uganda is indeelt in 80 Distrikten un veer Regionen. De Regionen hebbt blot statistisch Bedüden, de Verwalten löppt över de Distrikten. Se hebbt jemehr Naams meist all na’n Sitt vun de Verwalten. De Distrikten sünd ünnerdeelt in alltohoop 146 Kreise, een Stadtkreis (Kampala) un dörteihn Gemenen. De Kreise sünd denn noch wieder ünnerdeelt in Deelkreise un de wedder in Kaspels un Dörper. In de Tiet vun vör’n Tweten Weltkrieg bet in de Johren 1960 weer Uganda opdeelt in veer Provinzen (later hebbt de Provinzen denn Regionen heten). Disse Provinzen weren Buganda un de Regionen Oost, Noord un West. Denn sünd de Distrikten an de Steed vun de Provinzen treden. Dat geev teihn Distrikten, twee Territorien un veer Königrieken. Dat Territorium Busoga is an’n 28. Mai 1966 en egen Distrikt worrn. An’n 10. Juni 1966 hebbt se dat Königriek Buganda opdeelt in de veer Distrikten, Bombo, Masaka, Mpigi un Mubende. Mit de ne’e Verfaten vun’n 8. September 1967 sünd vun de dree nablevenen Königrieken Distrikten worrn un dat Territorium Mbale Deel vun’n Distrikt Bugisu. Bombo dee nu Oost-Mengo heten un Mpigi West-Mengo. In’n April 1971 hett sik Acholi in Oost- un West-Acholi opspleten un Karamoja in Noord- un Süüd-Karamoja. 1974 hebbt
Ribeira Grande de Santiago is en Verwaltensrebeet (Concelho) vun de Republiek Kap Verde. De Distrikt liggt in’n Süüdwesten vun’t Hööfteiland Santiago. Dat Rebbet ümfaat de twee Karkengemenen Santíssimo Nome de Jesus un São João Baptista. De Concelho is 2005 vun dat Rebeet vun’n Distrikt Praia rutlöst un as ne’en Distrikt inricht worrn. De Naam Ribeira Grande kummt vun’t Portugeesche un bedüüt „Groot Stroom“. Dat speelt op den Oort Cidade Velha (port.: „Oolt Stadt“) an, de fröher den Naam Ribeira Grande harr, wieldat se nipp un nau an de Münn vun en groot Stroombett anleggt worrn is. Disse Stadt weer de eerste Wahnsteed op de Kapverdschen Eilannen, grünnt in’t 16. Johrhunnert. Över lange Tiet weer dat ok de Hööftstadt vun Kap Verde, man de Bedüden güng mit de Tiet torüch un so is Praia de ne’e Hööftstadt worrn. Cidade Velha is ok de Sitt vun de Verwalten. De Haven vun Cidade Velha hett en grote Rull speelt. Hier hebbt lange Tiet de portugeeschen Scheep anleggt, de Slaven twüschen Afrika, Süüdamerika un Europa transporteert hebbt. De histoorsch Stadtkarn hett de Tieten överduert un wiest vundaag en Tall Ruinen un erhollen Hüüs op, de as Denkmolen ünner Schuul staht.
Kitgum is en Distrikt in’n Norden vun Uganda, de an’n Sudan grenzt. Kitgum hett na’n Zensus vun 2002 283.546 Inwahners. Dör den Rebellenkampf vun den Herrn sien Wedderstandsarmee siet 1986 un de velen Flüchtlinge un Flüchtlingslagers hett sik de Inwahnertall in de Vergangenheit fakener recht gau verännert. Hööftoort vun’n Distrikt is de Oort mit’n sülven Naam, Kitgum. De Inwahners leevt to’n groten Deel vun Subsistenzweertschop. Na ISO 3166-2 is de Kood för Kitgum UG-KIT. Kitgum höört tohoop mit Gulu un Pader to dat Acholiland, wat dat Rebeet vun dat Acholi-Volk is. Bet to’n 4. Dezember 2001 weer Pader ok Deel vun Kitgum wesen, is denn aver as egen Distrikt aftrennt worrn. Kitgum hett 25 Krankenhüüs, 22, de vun’n Staat bedreven warrt un dree, de vun Nichstaatliche Organisatschonen bedreven warrt. An de 172 Grundscholen sünd good 98.000 Schölers inschreven. Dorvun sünd acht privat un de Rest vun’n Staat bedreven. Dat gifft söven Scholen, de na de Grundschool noch wiedergaht, un twee högere Scholen, dat Lehrerseminar Kitgum un dat Technische Institut vun Kitgum. De Distrikt is 9.773,63 km² groot un dehnt sik so vun Noord na Süüd över 90 km un vun Oost na West över 165 km ut. Dat Zentrum mit
Grenada is en Eiland vun de lütt Antillen, hörrt to de Inseln över den Wind un liggt tüschen de Karibik un de Atlantik, ruch weg 200 km noordöostlich vun de Küst vun Venezuela un süüdlich vun Saint Vincent un de Grenadinen. De Inselstaat is en eegenständig Staat innerhalv vun de Commonwealth of Nations. Dor leven 90.739 Inwahner (2009) up en Rebeet vun 344 km². De Hööftstadt is St. George’s. Grenada besteiht ut mehreren Eilannen vun de Grenadinen-Inselgrupp, wat wedderum en Deelarchipel vun de Lütt Antillen is. Grenada sülvst is de gröttste vun disse Eilannen, lüttgere Eilannen sünd Carriacou, Petite Martinique, Ronde Island, Caille Island, Diamond Island, Large Island, Saline Island, Les Tantes und Frigate Island. Dee nöördlich angrenzend Deel vun de Grenadinen hörrt to de Nahberstaat Saint Vincent. De gröttste Deel vun de Bevölkerung leevt up de Hööfteiland Grenada, wo ok de Hööftstadt St. George’s un de Städer Grenville un Gouyave liggen. De gröttste Siedlung up de lüttgere Eilannen is Hillsborough Carriacou. Länner in de Karibik Antigua un Barbuda | Bahamas | Barbados | Dominica | Dominikaansche Republiek | Grenada | Haiti | Jamaika | Kuba | St. Kitts un Nevis | St. Lucia | St. Vincent un de Grenadinen
Alon Greenfeld (* 17. April 1964 in New York) is en israelsch Schachspeler. Mit en ELO-Tall vun 2559 beleg he in Januar 2008 den 13. Platz up de israelsch Ranglist. Sien hööchste ELO-Tall weer 2610 in dat Johr 1994. En vun sien gröttste Erfolge weer de tweete Platz bis de Junioren-Eurpameesterschap 1981/82 achter Curt Hansen vun Däänmark. 1993 kunn he en Turnier in Pardubice winnen. Greenfeld wurr bi Schacholympiaden all tosommen fievmal insett (van 1982 bit 1994). Greenfeld wurr 1983 Internationaler Meester un kreeg 1989 den Grootmeestertitel. Dr. Werner Lauterbach: Schach-Chronik 1981-1982, Seite 191, Schwarz-Weiß-Verlag, Bamberg ISBN 3-923571-05-4 Greenfeld auf chessgames.com (englisch) FIDE-Karte (engelsch)
De Streektaalpries van dat Dagblad van het Noorden is en Literaturpries för neddersassische Böker, CDs un DVDs op Drents, Gronings oder Stellingwarfs, de van dat Dagblad van het Noorden vergeven warrt. He is verbunnen mit en Priesgeld van 1001 Euro. 2008 is he dat eerste Maal in twee Kattegorien, Musik un Literatur, utreckt worrn. 2005: Henk Nijkeuter mit De Dichter en de Wichter. Verzamelde gedichten van Hans Heyting. 2006: 100 mooiste Drentse en Groningse gedichten 2008: Book: Rilke Sieben Niedersaksisch, Gedichten van Rainer Maria Rilke översett op Twentsch, Drentsch un Gronnengsch vun Marga Kool, Jan Glas un Anne van der Meiden. Musik: Straks is t weer janken van Harry Niehof 2010: Book Allennig III van Daniël Lohues un et geheim van de wiend van Johan Veenstra. Websteed to’n Pries (nedderlandsch)
São Domingos is en Verwaltensrebeet (Concelho) vun de Republiek Kap Verde. De Distrikt liggt in’n Süüden vun’t Hööfteiland Santiago, nöördlich vun’n Concelho Praia. Dat Rebbet ümfaat de twee Karkengemenen Nossa Senhora da Luz un São Nicolau Tolentino. De Concelho São Domingos hett fröher to den Distrikt vun Praia höört, man dat geev Problemen, de groote Hööftstadt Praia as ok gliektietig de ländlichen vun Bueree prägten Dörper to verwalten. In’n Concelho São Domingos gifft dat twee grote Straten, wovun een 2004 jüst eerst verbredert un asphalteert worrn is. De beiden gröttsten Öörd in dissen DIstrikt sünd São Domingos, woneem ok de Verwalten ehrn Sitt hett, un Praia Baixo. São Domingos sülvst hett ruchweg 13.000 Inwahners un is dormit de gröttste Oort, wiet vör de annern Dörper as Água do Gato, Achada Banana un Rui Vaz, dat an de Kant vun en 1 km hooch Kliff liggt över Ribeirão Galinha. De Tourismus speelt in dissen Concelho keen grote Rull un konzentreert sik vör allen op Rui Vaz un Praia Baixo. Weertschopplich hangt aver allens sünners an de Bueree. De Ackerflachen in dit Rebeet hebbt röder Boddens as annerswo op dat Eiland. Bito is de Grundwaterspegel hier wat höger dör dat aflopend Regenwater
São Domingos betekent São Domingos, Oort in Bahia, Brasilien, São Domingos, Oort in Goiás, Brasilien, São Domingos, Oort in Santa Catarina, Brasilien, São Domingos, Oort in Sergipe, Brasilien, São Domingos do Araguaia, Oort in Pará, Brasilien, São Domingos do Azeitão, Oort in Maranhão, Brasilien, São Domingos do Capim, Oort in Pará, Brasilien, São Domingos do Cariri, Oort in Paraíba, Brasilien, São Domingos das Dores, Oort in Minas Gerais, Brasilien, São Domingos do Maranhão, Oort in Maranhão, Brasilien, São Domingos do Norte, Oort in Espírito Santo, Brasilien, São Domingos de Pombal, Oort in Paraíba, Brasilien, São Domingos do Prata, Oort in Minas Gerais, Brasilien, São Domingos do Sul, Oort in Rio Grande do Sul, Brasilien, São Domingos, Distrikt vun São Paulo, Brasilien, São Domingos, Gegend in Rio de Janeiro, Brasilien, São Domingos, Stadt op’t Eiland Santiago, Kap Verde, São Domingos, Concelho vun’t Eiland Santiago, Kap Verde, São Domingos, Gemeen in’n Distrikt Santiago do Cacém, Portugal, São Domingos de Ana Loura, Gemeen in’n Distrikt Estremoz, Portugal, São Domingos de Benfica, Gemeen in’n Distrikt Lisboa, Portugal, São Domingos de Rana, Gemeen in’n Distrikt Cascais, Portugal, São Domingos, Gemeen in Guinea-Bissau, Rio São Domingos, Stroom in Santa Catarina, Brasilien, de in’n Río Uruguay münnt,
Dominica is een vun de Eilannen vun de Lüttjen Antillen in de Karibische See un liggt twuschen Guadeloupe in’n Norden un Martinique in’n Süden. Düsse beiden Inseln höört as Överseedépartements to Frankriek to. Dominica is 46,4 km lang un 25,6 km breet. De Inselrepubliek Dominica höört as sülvstännig Land to den „Commonwealth of Nations“ un schall nich verwesselt weern mit de Dominikaansche Republiek. De Hööftstadt is Roseau. In de Spraak vun de Kariben, de toeerst up dat Eiland leevt hefft, weer de Naam vun Dominica Wai'tukubuli („Ehr Lief is hooch“), vunwegen datt dat dor veele Barge gifft.. Dominica höört to de Inseln över den Wind. Een paar vun de hööchsten Barge up de lüttjen Antillen, mehr as 300 Ströme un Beeken un en ganze Reeg vun Meere sünd up dat Eiland to finnen. De Barge sünd dör Vulkanismus tostanne kamen. De Mome Diablotins is mit 1.447 m de hööchste Barg up Dominica un de tweethööchste Barg up de lüttjen Antillen. Bloß de aktive Vulkan Soufrière up de Insel Basse-Terre, de to Guadeloupe tohöörn deit, is noch höger. De Natschonalpark Morne Trois Pitons is 1997 to’n UNESCO-Weltnaturarv verklaart wurrn. Dor gifft dat veel Saken, de een sik up Dominica ankieken scholl.
Jap Peter Hansen (* 8. Juli 1767 in Westerland op Sylt; † 9. August 1855 in Keitum) weer en noordfreeschen Schriever. Hansen is 1767 op Sylt boren un is later 15 Johr to See föhrt. 1800 is he denn in Westerland Schoolmeester un Köster worrn. Dorvun dee he in siene Ümgegend ok Jap Köster heten. Ok vun de Navigatschoonsschool weer he de Baas. Vun 1820 bet 1829 dee he in Keitum arbeiden. 1835 müss he allerdings för dree Johr in Haft, denn he harr Geld ünnerslagen. Sien Söhn meen later, dat he sik jümmer al wenig üm de Tokumst scheert harr. Un so hett em denn woll beten Geld fehlt. 1788 bet 1792 hett he op See Di Söl'ring Pir'rersdei (aver eerst 1809 rutkamen) schreven un dormit hett he de noordfreesche Literatur begrünnt. Ok sien Söhn Christian Peter Hansen hett op Noordfreesch schreven. In Westerland heet hüüt de Jap-Peter-Hansen-Wai na em un vör de Kark steiht en Gedenksteen. Di Söl'ring Pir'rersdei. Flensborg 1809 Di lekkelk Stjüürman. 1833
Fulwar Skipwith (* 21. Februar 1765 in Dinwiddie County; † 7. Januar 1839 in Baton Rouge) weer en amerikaanschen Politiker un Staatspräsident vun West-Florida. Skipwith is 1765 in Dinwiddie County in Virginia as Söhn vun Fulwar Skipwith Senior un Martha Waldron boren un weer Schöler op dat Willems-un-Marien-College in Williamsburg. In en Öller vun 16 Johr is he aver vun de School af un hett sik in’n Amerikaanschen Unafhängigkeitskrieg freewillig mellt. He weer ünner annern 1781 bi de Slacht vun Yorktown mit bi. 1791 bet 1795 weer he Deel vun de amerikaansche Baadschopsafordnung in Frankriek ünner Baadschopper James Monroe. Monroe möök em 1795 denn to’n Generalkonsul in Paris. 1802 dee Skipwith de fläämsche Baroonsch Thereze Josephine van den Clooster freen. Ok dat de USA 1803 Frankriek Louisiana afköpen deen, dor hett he veel an mitwarkt. 1809 güng Skipwith na Spaansch-Florida un weer 1810 bi de Rebellion gegen Spanien mit bi, in de sik West-Florida as egen Staat utropen dee. Skipwith övernehm dat Amt as Präsident un weer vun’n 23. September af an de eerste un eenzige Staatsbaas vun West-Florida, denn an’n 27. Oktober al dee de US-Präsident James Madison den Staat annekteren. Se menen, mit’n Koop vun Louisiana harrn se
Rui Vaz is en Dörp in’n Concelho São Domingos op dat Eiland Santiago in de Republiek Kap Verde. Dat Dörp Rui Vaz liggt ruchweg een Kilometer hooch in de Bargens ’n beten süüdlich vun de Mitt vun’t Eiland. De Hööch sorgt för en leeftallig Klima. As sik de Wulken an de Bargens verhangen un afregen künnt, is dat Rebeet bannig gröön bewassen, man dörsett vun Felsen. De Oort is ümgeven vun Bargtippen, wiel de Daalrebeden as Ackerland nütt warrt, sünners in’t Dörp sülvst. De meisten Ackerflachen sünd aver nich grötter as’n Volleyballfeld un ok de Höff dorto sünd bannig lütt. En Deel vun de Hüüs in Rui Vaz sünd Enn vun’t 20. Johrhunnert boot worrn, ’n groten Deel dorvun sünd Lehmhüüs, annere ut Tegel oder Natursteen. De Levensümstännen un dat Inkamen leegt in Rui Vaz in de Mitt, man in verleden Tieten bit Mitt vun’t 20. Johrhunnert geev dat dor so goot as keen Geld. Dat Dörp liggt an de Grenz twüschen Ünner- un Middelklass. Dat Dörp hett en Kark un en Grundschool. Wieterföhrend Scholen gifft dat in Picos, dat wieter na Noorden liggt. En goot Deel vun de Inwahners leeft vun de Landweertschap, vör allen vun’n Anbo vun Bananen,
Tegel betekent Tegel, en ut Lehm oder Toon brennten brennten Steen, de as Bostoff deent, Tegel, Beteken för en Sedimentsteen ut’n Tertiär, Tegel, en lütt Fatt oder Schaal, Berlin-Tegel, Stadtdeel vun Berlin, Flaaghaven Berlin-Tegel, en Flaaghaven in Berlin, Slott Tegel, Slott in Berlin. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
De Dominikaansche Republiek (kortweg ok Domrep nömmt) is en Inselstaat in de Karibik. In’n Westen grenzt he an Haiti. De beiden Länner liggt tohopen up dat Eiland Hispaniola. Ööstlich vun de Dominikaansche Republiek liggt de Insel Puerto Rico. De Hööftstadt vun de Dominikaansche Republiek is Santo Domingo. Se liggt in’n Süden vun dat Eiland. Santo Domingo is ene ole Stadt. Hüdigendags leevt dor mehr as dree Millionen Inwahners. In de Ooldstadt gifft dat allerhand an to kieken, as de öllste Universität in de Nee Welt, de Faro Colon un de Alcazar Colon. De Dominikaaners nömmt ehr Land sülms, na de Hööftstadt, Santo Domingo. In’n Norden liggt de bekannte Stadt Puerto Plata, wo veel Touristen henkaamt. Just buten düsse Stadt liggt de Park Playa Dorada mit allerhand Luxushotels. Dörper mit veel Touristen liggt ok en beten na Osten to, dat sünd Sosús un Cabarete. In’n Osten vun de Dominikaansche Republiek treckt Punta Cana veel Touristen an. Fröher hefft bloß en paar lüttje Dörper in düsse Gegend legen, hüdigendags sünd dor Touristen-Ressorts. In’n Süden, ööstlich vun Santo Domingo, liggt de Badeplätze Boca Chica un Juan Dolio. In de Dominikaansche Republiek warrt dat Mineraal Larimar funnen, wat en gröönblaue Unneraard vun dat Mineral